АҞӘА, ԥхынгәы 9 - Sputnik. Апарламенттә ассамблеиа Аполитикатә зҵаарақәеи ашәарҭадареи рзы аилак Урыстәылахь ааԥхьара ҟанаҵеит Аԥсныи Аахыҵ Уаԥстәылеи рхьыԥшымра азхаҵара мап ацәкызарц. Убри аан иазгәаҭан азхаҵара азакәаншьаҭа амамызт ҳәа. Аԥсны адәныҟатәи аусқәа рминистрра абри ааԥхьара ахҳәаа анаҭеит.
"Ақырҭуа делегациа иазнархиаз арезолиуциа апропагандатә штамп змоу адокументқәа роуп шьаҭас иамоу, уи адагьы ихшыҩҵакыдоу ааԥхьара ҟанаҵоит", - аҳәоит Аԥсны адәныҟатәи аусқәа рминистрра иҟанаҵаз арезолиуциа ахҳәаа.
"Аԥсны, Қырҭтәыла, арегион Цхинвал/Аахыҵ Уаԥстәыла, Қырҭтәыла аҭыԥ змоу ауаҩытәыҩса ишәарҭадареи изинқәеи рҭагылазаашьа" ҳәа хьӡыс измоу адокумент апроект азлырхиеит ақырҭуа депутат Софиа Кацарава.
"Апарламенттә ассамблеиа Урыстәылатәи Афедерациахь ааԥхьара ҟанаҵоит жәларбжьаратәи азин анормақәеи апринципқәеи ирықәныҟәаны азакәаншьаҭа змам Қырҭтәыла адгьылҵакырақәа рхьыԥшымразы аӡбара мап ацәнакырц", - аҳәоит абри апроект инақәыршәаны ОБСЕ иаднакылаз адокумент аҿы.
"Угәы унархьуеит Аԥсны Аҳәынҭқарра ахьыԥшымра азхаҵара Аԥсны иқәынхо, милаҭрацәала еилоу ажәлар рыгәҭыха шаанарԥшуазы аилакаара ахьыҟам", - аҳәоит аминистрра ахҳәаа.
Аԥсны адәныҟатәи аусқәа рминистрраҿы иазгәарҭеит иара убасгьы Қырҭтәыла инанашьҭуа адокументқәа рыгәра ганы ОБСЕ атәылақәа рпарламентарицәа аиҿкаара зықәныҟәаша апринципқәа шеиларго.
"Иазаҳаԥхьаӡоит апарламентарицәа ақырҭуа-аԥсуа еимакы еиҳа шьаҭанкыла аҭҵаара рҭахызҭгьы ирыдыркылоз аӡбрақәагьы еиҳа ииашаны ирыдыркылозаарын, ақырҭуа прапогандагьы асеиԥш анырра рнаҭомызт", - азгәарҭеит Аԥсны ААР аҟны.
Аԥсны Апарламент аиҳабы ихаҭыԥуаҩ Левон Галустиан ОБСЕ иаднакылаз арезолиуциа ахҳәаа аҭо, иҳәеит Мраҭашәара агеноцид зхызгаз Аԥсны ажәлар рхьаа адыруазар ахәҭоуп ҳәа. Апарламенттә ассамблеиа аполитикатә зҵаарақәеи ашәарҭадареи рзы аилак Урыстәылахь Аԥсни Аахыҵ Уаԥстәылеи рхьыԥшымра азхаҵара мап ацәнакырц иҟанаҵаз ааԥхьара ганк аинтересқәа заҵәык роуп изызку ҳәа ҳәа азгәеиҭеит иара.
"ОБСЕ аӡбамҭа Қырҭтәыла агәы иахәандаз ҳәа ауп ишрыдыркылаз. Асеиԥш аҩаӡара змоу жәларбжьаратәи аиҿкаара абри еиԥш аҳәамҭа ахьыҟанаҵо угәы унамырхьыр алшом", - иҳәеит Галустиан.
Апарламенттә ассамблеиа аполитикатә зҵаарақәеи ашәарҭадареи рзы аилак Урыстәылахь Аԥсныи Аахыҵ Уаԥстәылеи рхьыԥшымра азхаҵара мап ацәкызарц ааԥхьара арезолиуциа рыдкылан амҽыша, ԥхынгәы 7 рзы.
АҞӘА, рашәара 2 - Sputnik. Гәдоуҭатәи араионтә хәышәтәырҭаҟынтә иҭырҩааит акоронавирустә инфекциа зыхьны иҟаз аҵыхәтәантәи хҩык апациентцәа, абри атәы аанацҳауеит COVID-19 аҟынтәи ауааԥсыра рацәыхьчаразы аоперативтә штаб.
Иҳаҩсыз уахыки-ҽнаки рзы акоронавирус рылоу ирыламу гәаҭан 57-ҩык ауааԥсыра, урҭ рахьтә аӡәгьы акоронавирус рылам.
Акоронавирус азы апандемиа ааҟалеижьҭеи Аԥсны ичмазаҩхахьеит 28-ҩык, урҭ рахьтә 26-ҩык ргәабзиара шьақәгылеит, аӡәы лыԥсҭазаара далҵит ҳәа аанацҳауеит аоперштаб.
Акоронавирус иадҳәалоу ажәабжьқәа шәрыԥхьар ҟалоит абра>>
АҞӘА, рашәара 2 – Sputnik. Аԥсны атуристтә сезон аартра ҳалзыршаша аусмҩаԥгатәқәа ҳрызхәыцроуп иҳәеит атәыла ахада Аслан Бжьаниа аҩаша, рашәара 2 рзы Апарламент аҟны адепутатцәеи иареи реиԥылараан.
Атәыла ахада иазгәеиҭеит Аԥсны аиҳабыра ари аус анагӡара ишадгыло, убри азы Апарламенти егьырҭ ари азҵаара иазҿлымҳау зегьи ражәалагалақәа рзыӡырҩра ишазыхиоу.
Бжьаниа излеиҳәаз ала, атуристтә усхкы иадҳәалоу ашьаҿақәа зегьы урыстәылатәи рколлегацәа рыҽрымаданы ишыҟарҵало.
"Урыстәылатәи Афедерациаҟны аԥкрақәа маҷ-маҷ рырԥсыҽра иалагеит. Иҳаҩсыз амчыбжь азы Урыстәыла ахада Владимир Путин Ашәарҭадаратә хеилак дҵас иазықәиргылеит ргәылара иҟоу атәылақәеи дареи рҳәаақәа раартра азҵаара ахьынӡалшо иазхәыцырц. Иацы ари атема шьҭыхын Ашәарҭадаратә хеилак амаӡаныҟәгаҩ Рашид Нургалиеви сареи ҳаицәажәараан, ари азҵаара аӡбараҟны дареи ҳареи ҳаицәажәаны, еишьашәалоу аӡбамҭақәа ҳадаҳкылоит", - иҳәеит ахада.
Иара убас иара иазгәеиҭеит атуризм азы аминистр Ҭемраз Хышба ааигәа дшалахәыз Урыстәыла аекономикатә ҿиара аминистрра имҩаԥнагоз аилцәажәара.
"Даргьы иҟалар зылшо акурорттә сезон рҽазыҟарҵоит, атуристцәа ҳәа аӡәыр дҟалозар, урҭ иҷыдоу COVID апаспортқәа рыҭазаауеит, иара убас хымԥада аԥгаԥса рымазароуп. Аурыс ган аҳәаа аартразы ашьаҿақәа ҟарҵозар, аԥсуа ган иаразнак уи азы адырра рырҭоит", - иҳәеит Бжьаниа.
Убри ашьҭахь атуристтә сезон аартра иазырхоу ауснагӡатәқәагьы ҳадаҳкылоит ҳәа азгәеиҭеит ахада.
Атәыла ахада лаҵара 30 рзы аԥкрақәа рыҿҳәара дырнахеит рашәара 15 рҟынӡа, убарҭ рхыԥхьаӡараҿы иҟоуп аԥсшьаҩцәа рзы аҳәаа шаркыц аркызаарагьы.
Иара убас шәаԥхьар ҟалоит: